ISIGIDIMI SAMAXOSA, NOVEMBER 1, 1881.

5

ZIVELA PINA IMFAZWE NEMPAMBANO?

Sibe siba soke siposa mazwi nge mfazwe yama Nxila ase Bayi, kodwa kute sakufumana lencwadi ivela kumbaleli wetu sase sisiti akusafuneki ngapezulu ukucita umsizi wokubala nexesha ngemisebenzi yabantu—asiteni nokuba bati ba ngama Xosa mhlayimbi ama Mfengu—abashiya amakaya abo baya kusela imiqomboti e Bayi. Lencwadi siyifaka ukuze bancedeke abasantloko zihambayo; abo bati ukuyikangela lemisebenzi yase Bayi bazincome ngayo. Tina sibona amahlazo kwezo zenzo.

Heald Town, October 10th, 1881 Zivela pina imfazwe nengxolisano ne mpambano? Azivelina eluveni olubi?

Nditsho ndinobuhlungu entliziyweni yam. Lamazwi ngawomfo olumkileyo ndisitsho nje nkosi yam, Mcokeli, ndicela ukuba undifakele lamazwi kwelo pepa lamanene. Ndine ntliziyo ebuhlungu ngenxa yohlanga lwa kowetu olumana uku qulana ngenduku nangamatye. Ati um Xosa akande owase Mbo ati owase mbo akande owa kwa Xosa—zibe ezintlanga zombini zifana. Kanindityele mawetu ukuba yintonina ebangwa ngababantu babini kangaka? Kuya kuba ninina ukuze sinyuke? Yintonina ebanga ezizi pitipiti? Sibangeva, “bekusiliwa ngengenduku Yintonina? Ngowase Mbo nowakwa Xosa. Yikangeleni nina bafundayo nani bafo abanengqondo singatinina ukuba yimbumba yamanyama tina luhlanga oluntsundu? Yinina lento ati owase Mbo mna ndiyi Mfengu atsho edela um Xosa; ati um Xosa mna ndingu Mgqika atsho edela i Mfengu; ndiya buza kuwe wase Mbo nakuwe wasema Xoseni, nditi ndingavuya kuvele isilumko esingandixelela umahluko pakati kwom Xosa ne Mfengu yintonina umahluko. Ukuba noti nto zakowetu nindinike incazelo emhlope yokubonakalisa isahluko pakati kwezintlanga zingavaniyo, ndingavuya nam. Ibala linye; nenteto ikwanye; namasiko; nenwele ziyafana, nosidalileyo mnye; no Msindisi osipeteyo mnye. O! hayi ukuba lusizi kokungavani konyana bamntu mnye! Anisa kumbulina into eyatetwa ngu Msindisi omkulu; wati uyakutanda u Tixo ngayo yonke intliziyo nengqondo, nomelwane wako wase mzekelisweni wom Samariya olungileyo? Nina banengqondo ukuba niyakwenza ukwapula lomteto ka Tixo ngokuti mna ndiyi Mfengu nam, ndingum Xosa yazini okokuba niyakupendula ngamazwi apumayo emilonyeni yenu. Yinto embi nelusizi xa umntu esiti ngokwake uyinto etile kanti akayiyo. Tandanani nivelane nincedane nitandazelane

Manditi ukugqibela xa nicaseneyo anisoza nifane nentsontelo napakade. Kunanina ingati indodana enesimilo yase ma Xoseni izeke intombi enesimilo yase ma Mfengwini iti indodana enesimilo yase ma Mfengwini izeke intombi enesimilo yase ma Xoseni? Ziyakupela ninina izahlukano, iti indoda endala yase Mbo kunyana wayo andizange ndibone um Xosa ezekwa; iti indoda endala yase ma Xoseni kunyana andizange ndibone i Mfengu izekwa. Yinina le.

Ndim,

Nathaniel Mnqibisa.

IZINTO NGEZINTO.

Ipepa lase Qonce i *Watchman* liqonda ukuba u Mr. Sauer usazakuka ahambele pesheya kwe Nciba.

Imofu.—Esi sifo siya nconywa kakulu e Tarkastadt, ifama enye ifelwe ngama shmi amatatu anesihlanu enkomo.

Umkangeli Zikolo.—U F. Howe Ely, Esq. uhlale apa iveki zombini equba uviwo lwale Simnari nezikula zase Alice.

Inkosi ye United States.—Ngu Mr. Arthur omiselwe ukuba abe ngu Mongameli we United States endaweni ka President Garfield obulewe lidungudwane.

Kwa Zulu.—Kumana kubako amadatyana kwelozwe. Ngu Hamu ngoku obesilwa. I Ruluneli yase Natal u Sir Evelyn Wood siva ukuba usazakuke ahambele ngakona.

U Hon. J. W. Sauer.—Eli tshawa lingu Mpatiswa Micimbi yaba Ntsundu belise Qonce ngeveki yesitatu ku October, xa abekona ubize imantyi ze Pesheya kwe Nciba ukuba kezi hlangane naye ngemicimbi.

Ukufa kuka Mr. Painter wase Fort Beaufort kuyabikwa. Elinene belike lali lungu le Parlamente lase Fort Beaufort. Life nge 15 ka October.

I President ye United States.—Emva kokububa kuka President Garfield, u Mr. Bayard umiswe ukuba abe yi President (Umongameli) okwe xesha.

Nge 12 ka October kutshate e Heald Town u Miss E. Chap., intombi enci ka Rev. G. Chapman, no Mr. Maynard Mallet, unyana ka Mr. Mallet omkulu wase Fort Beaufort.

Ulube.—U Hon. C. Brownlee kutiwa ngati ungxamele ukupuma ebu mantyini, oko kukuti emsebenzini wobu Rulumente anawo kwa Adam Kok (Kokstad.)

I Parlamente yase Transvaal.—I Volksraad iyaxoxa e Pretoria sibala nje. Bekuke kwako inteto zokuba ayivumelananga ne Rulumente ya Pesheya ngendawo zoxolo, yabuya yafunyanwa ukuba ibuxoki lonto.

Ama joni.—Abeselemka lama kaba xa kwa fika ilizwi lokuba makenze kuhle. Abanye bate azakubuyela e Trans­vaal, kodwa yihambiso yezinto zakwa Zulu ewa nqumamisileyo.

Ukubulawa okubi.—E Karree Bosch, e Somerset East, umalusi ufunyenwe ebulewe ngokoyikekayo—apulwe nentamo; ngati ukatywe nase siswini wenziwa bonke ububi. Akuko nofifi ngomntu ombuleleyo.

Kuba Balelani.—Incwadi zo Messrs D. Thomas no J. R. Mgwigwi asinako ukuzifaka kuba asiyivisisi into eziqubela kuyo. Zininzi ne zinye incwadi ezinga fumananga ndawo ngezi zatu zatwana ezahlukileyo.

Ama Wesile.—Ngama pepa asandu kufika siva ukuba kuza kufika kweli abafundisi abalishumi abatsha bevela e England. Omnye kwaba, u Rev. Mr. Waterhouse usinga e Witteberg e Aliwal North.

Umcancato.—Uvulwe ekupeleni kuka September umcancato pezu kwe Kraai River e Aliwal North. Igama lawo lelo Mpatiswa Micimbi yaba Ntsundu—kutiwa yi Sauer Bridge.

Uloliwe wase cawa.—Igada lokuqala lendlela yenqwelo yomlilo esuka e Rini eya Port Alfred (Cawa) limbiwe ngomhla we 21 ka October. Ngu Mr. Merriman obelimba.

Umongameli we Transvaal.—Kwabaya kucelwa ukuba kuzaliswe lendawo ipakamileyo, siva ukuba igama lika Chief Justice Rietz oyi jaji okwa ngoku e Free State lipakati, ngati naye akayi mangali.

Imicimbi yase Lusutu.— Indaba eziza ngo cingo zitunyelwe kwi pepa lase Qonce zixela ukupitizela kwezinto e Lusutu. Asikolwa zizo tina, kuba zivela kubantu abayitandayo imfazwe kuba ibatyebisa.

Umfundisi owabuba kwibandla lase Wesile ngo June, u Rev. W. Morley Punshon LL.D., waye ngomnye waba Pati-Micimbi (General Secretaries,) endaweni yake ngoku kunyulwe u Rev. G. W. Olver, B.A.

E Bayi.—Imfazwe ebiko kwilokeshoni yale dolopu ibange ukuba isininzi sabapati balo bagqibe kwelokuti, maba fuduswe bonke abamnyama kwindawo abakuzo okwa ngoku. Sifuna ukuti lonto iza kwenziwa.

Beku sandukuvakala ukuba kwi Ofisi yase Dutywa kubiwe imali yakwa Rulumente. Iti i *Cape Mercury* u Mr. Pattie oyi mantyi yakona, kutiwe yi Rulumente make eme angawu pati umsebenzi wake.

Intlanganiso yaba fundisi abantsundu bama Wesile siva ukuba ijikiwe ekubeni ibese Heald Town ngo Novem­ber lo. Yoba se Grahams’ Town nge 4 ka January 1882. Baninzi abadanisekileyo yilento.

Amapepa abika umtshato ka Mr. Samuel Mvambo oyi Titshala e Bayi, no Miss Martha Lwana intombi e pakati ka Rev. John Lwana ose Cradock. Lomtshato waba nge 28 ku September.

Ukubalela.—Amalanga e Veki yesitatu ka October abe makulu ngohlobo lokuba abange umntwana afane no nina. Baninzi aba pakame amapapu ngendwawo yokuba ngati imvula ayivumi kuna.

Elinye idabi lomqomboti lipantsi lako e Rini. Ngu Jack idindala umpehli walo, ngokusuka ati u Mantyi uwanike ama Xosa nama Mfengu imini zombini ukuba akupane ibongo. Kute seku janyelwene wasuka u Mantyi ehamba no Rev. John Walton inkulu yama Wesile no Rev. W. H. Turpin ekutiwa ngaba mnyama ngu “Fikizolo.” Bawabonisile lamagezana ukuba lento ayenzayo azibulala ngokwawo. Aciteka.